येँ - येँ महानगरपालिकां आवश्यकताकथं थीथी थासय् दयेकेत्यंगु सार्वजनिक चःबिया ढाँचा तयार याःगु दु । येँ मनपां वंगु न्यादँ न्ह्यवंनिसें सार्वजनिक चःबि निर्माण यायेगु तयारी यानाच्वंगु खः । वंगु न्यादँ न्ह्यवंनिसें उकथं तयारी यानाच्वंगुलिइ आः वयाः सार्वजनिक चःबिया ढाँचा तयार जुइवं चालु आर्थिक दँय् निर्माणया ज्या न्ह्याकेगु योजना दुगु येँ मनपां जानकारी बिउगु दु ।
येँ मनपा शहरी योजना आयोगया उपाध्यक्ष सरोज बस्नेतं येँ मनपां थीथी थासय् आवश्यकता स्वयाः दयेकीगु सार्वजनिक चःबिया २० गू कथंया ढाँचा तयार जूगु जानकारी बियादिल । तयार जूगु सार्वजनिक चःबियात आवश्यक थाय् व बजेटया लिधंसाय् चालु आर्थिक दँय् निर्माणया ज्या न्ह्याकेगु नं वय्कलं कनादिल ।
आयोगया उपाध्यक्ष बस्नेतं येँ मनपां तयार याःगु ढाँचा कथंया सार्वजनिक चःबि छक्वःया पालय् छम्हेसिनं जक छ्यले फइगुनिसें अप्वलय् स्वम्हेसिनं तक छ्यले फइगुकथंया चःबि तयार यानागु जानकारी बियादिल । लिसें अज्याःगु चःबिइ शौच यायेगुया नापं म्वःल्हुइ फइकथंया नं चःबिया ढाँचा तयार यानागु वय्कलं कनादिल ।
स्वनिगःन्यंकं ११५ गू सार्वजनिक चःबि दुसा उकीमध्ये महानगर दुने ५८ गू दु । महानगर दुने दुगु चःबिमध्ये नं २८ गू जक छ्यलाबुलाय् वयाच्वंगु दु । मेगु चःबि लःया अभाव व फोहर जूगुलिं प्रयोगविहीन अवस्थाय् लानाच्वंगु मनपां न्ह्यथंगु दु । छ्यलाबुलाय् वयाच्वंगु मध्ये नं गुलिखे चःबिइ बांलाक सुचुकुचु मजूगु, लः व साब्वंया अभाव, मिसामैत्री व अपांगमैत्री मजूगुलिं प्रयोग यायेत अनुकूल जुइ फयाच्वंगु मदु ।
